กรมศิลปากร จัดพิธีบวงสรวง 2 ทับหลัง หลังสหรัฐส่งคืนกลับสู่ประเทศไทย
นายอิทธิพล คุณปลี้ม รัฐมนตรีว่าการกระทรวงวัฒนธรรม กล่าวในพิธีบวงสรวงต้อนรับทับหลังปราสาทหนองหงส์ จังหวัดบุรีรัมย์ และทับหลังปราสาทเขาโล้น จังหวัดสระแก้ว กลับสู่ประเทศไทย ว่า รัฐบาลไทย ได้รับมอบทับหลังทั้ง 2 รายการคืนจากรัฐบาลสหรัฐอเมริกา โดยมีพิธีส่งมอบเมื่อวันที่ 25 พฤษภาคม 2564 จากสำนักงานสืบสวนความมั่นคงแห่งมาตุภูมิ  สหรัฐอเมริกาผ่านกงสุลใหญ่ ณ นครลอสแอนเจลิส จากนั้นได้ดำเนินขนส่งกลับมายังประเทศไทยจัดพิธีบวงสรวงต้อนรับกลับไทยเพื่อความเป็นสิริมงคล และตรวจสอบโบราณวัตถุก่อนจัดแสดงนิทรรศการเพื่อให้ความรู้แก่ประชาชน โดยจะเชิญนายกรัฐมนตรีเป็นประธานในพิธีรับมอบโบราณวัตถุอย่างเป็นทางการ พร้อมเปิดนิทรรศการให้ประชาชนเข้าชมเป็นเวลา 3 เดือน  ณ พระที่นั่งอิศราวินิจฉัย พิพิธภัณฑสถานแห่งชาติ พระนครสำหรับทั้งนี้ทับหลังทั้ง 2 รายการนี้เป็นศิลปะสมัยลพบุรี มีอายุราวพุทธศตวรรษที่ 16 – 17 มีหลักฐานภาพถ่ายว่าทับหลังทั้งสองเคยประดิษฐานอยู่เหนือกรอบประตูปราสาทหนองหงส์ จังหวัดบุรีรัมย์ และปราสาทเขาโล้น จังหวัดสระแก้ว และได้สูญหายไปเป็นเวลากว่า 50 ปีช่วงปี 2509 -2511 จนภายหลังมาพบว่าถูกนำมาจัดแสดงยังพิพิธภัณฑ์ศิลปะเอเชีย นครซานฟรานซิสโก นำมาสู่กระบวนการติดตามโดยนายกรัฐมนตรีได้แต่งตั้งคณะกรรมการติดตามโบราณวัตถุของไทยในต่างประเทศกลับคืนสู่ประเทศไทยเพื่อดำเนินการโบราณวัตถุทั้ง 2 รายการรวมถึงโบราณวัตถุของไทยที่ถูกลักลอกไปต่างประเทศโดยผิดกฎหมาย ซึ่งการติดตามครั้งนี้ได้รับความร่วมมือจากสำนักงานสืบสวนความมั่นคงเพื่อมาตุภูมิสหรัฐดำเนินการทางกฎหมายจนชนะคดี นับเป็นความร่วมมือระหว่างประเทศที่แสดงถึงความสัมพันธ์ และมิตรภาพอันดีและยาวนาน